钦定古今图书集成/明伦汇编/官常典/第629卷 > 吕大英
## 钦定古今图书集成/明伦汇编/官常典/第629卷 > 吕大英

按《广西通志》：“大英，字元声，文简曾孙。幼多颖悟，博闻
强记。垂髫游泮时，伯氏已登乡荐，父希彝念官荫久
虚，万历丙午计偕，遂携大英北上，补一品荫，读书太
学。大司成器之，请改外，授广东惠州别驾，署篆兴宁。
革陋规，裁冗费，清盗源，建学宫时地方恶俗，人有隙，
即采断肠草服之，以藉图赖。大英访知，谕百姓挖其”
根，获一石即准销赎银一两。毒山几平，治行卓异，有
《德政录》。时邻境盗劫饷金数千，大英鞫之。盗招金匿
家灶旁，两起之，不得金，盗亦旋毙。公虑供扳蔓，引良
民受害，斋戒祷于城隍。数日，雷电大作，击盗匿赃处，
地为裂，得金数百，距前死盗所指赃处仅咫尺，诸盗
悚伏，愿自首。不逾月，原金俱完，人咸服公神明感格。
督府商周祚廉其事，特荐之荐未到部三日，以例转
王府长史。大英以病乞归，隐居不事家人产，而赈饥
周急，靡所吝惜。卒祀贤乡。